
J e g y z ő k ö n y v

Készült a Bácsalmás Város Önkormányzata Képviselő-testületének 2013. november 12-én, 14.00 órai kezdettel, Bácsalmáson, a városháza I. emeleti polgármesteri tárgyalójában megtartott rendkívüli ülésén. 

Jelen vannak:

Németh Balázs polgármester, Tóth Árpád alpolgármester, Bailo Amadou, dr. Bakó Mária Lujza, Farkas Zoltán és Krizsán Mihály képviselők (6);

Patocskai Ibolya jegyző, Farkas Zoltánné szociális és hatósági osztályvezető, Hortyiné Lapostyán Katalin mb. pénzügyi, beruházási és üzemeltetési osztályvezető, valamint Tóth Attila hulladékgazdálkodási megbízott (4);

Jegyzőkönyvvezető: Zobokiné Bite Gyöngyi testületi ügyintéző;

Az ülésről távolmaradt:
Nagy Gábor, dr. Tanács Róbert és Turcsányi Csaba képviselő (3).

Németh Balázs polgármester a megjelentek köszöntése után az ülést megnyitja. Megállapítja a határozatképességet, mert a megválasztott 9 főből 6 fő jelen van (67 %). Jegyzőkönyv-hitelesítőknek Bailo Amadou és Krizsán Mihály képviselőket javasolja, majd a javaslatának az elfogadását szavazásra bocsátja. 

A képviselő-testület egyhangúlag (6 igen szavazattal) az alábbi határozatot hozza:

290/2013. (XI. 12.) Bácsalmás v. öh.

Jegyzőkönyv-hitelesítők

kijelölése 
Határozat
Bácsalmás Város Önkormányzatának Képviselő-testülete Bailo Amadou és Krizsán Mihály képviselőket jelöli ki jegyzőkönyv-hitelesítőknek.

Németh Balázs polgármester a meghívó szerinti napirendet kiegészíteni javasolja a tanyagondnoki kisbusz és a tanyaházi tetőszerkezet javításának, a tanyaház berendezésének, eszközeinek pótlása tekintetében a szolgáltatásfejlesztés szükségességének kinyilvánítására irányuló előterjesztések tárgyalásával, majd a javaslatának az elfogadását – más indítvány nem lévén – szavazásra bocsátja. 
A képviselő-testület egyhangúlag (6 igen szavazattal) az alábbi határozatot hozza:

291/2013. (XI. 12.) Bácsalmás v. öh.

Napirend megállapítása 
Határozat
I.
Bácsalmás Város Önkormányzatának Képviselő-testülete a 2013. november 12-i rendkívüli ülésén a következő napirendi pontokat tárgyalja meg:

1. Beszámoló Bácsalmás Város Önkormányzata 2013. I-III. n. évi költségvetésének teljesítéséről (1. sz. előterjesztés)
2. Az SZ-S Bácsalmás Konzorcium kérelme önkormányzati ingatlan projektiroda céljára történő bérlésére (szóbeli előterjesztés)
3. Az SZ-S Bácsalmás Konzorcium kérelme önkormányzati ingatlan telephely céljára történő bérlésére (szóbeli előterjesztés)
4. A Petőfi Városi Sportegyesület kérelme a művelődési házban lévő kondicionáló terem térítésmentes használatára (4. sz. előterjesztés)
5. A Fiedler Közösségi Ház üzemeltetése (5. sz. előterjesztés)
6. Szolgáltatásfejlesztés szükségességének kinyilvánítása a tanyagondnoki kisbusz tekintetében (6. sz. előterjesztés)
7. Szolgáltatásfejlesztés szükségességének kinyilvánítása a Tanyaház tetőszerkezete javításának, berendezésének, eszközeinek pótlása tekintetében (7. sz. előterjesztés)
Zárt ülésen:

1. Légrádi Mária kérelme (szóbeli)
II.
Jelen határozat normatív határozat.

A határozatról értesül:

- kivonattal:
1. Németh Balázs polgármester



2. Patocskai Ibolya jegyző, általa az osztályvezetők

1. napirendi pont
Beszámoló Bácsalmás Város Önkormányzata 2013. I-III. n. évi költségvetésének teljesítéséről

(Az 1. sz. előterjesztés a jegyzőkönyv melléklete.)
Németh Balázs polgármester ismerteti az előterjesztés lényegét.

Farkas Zoltán képviselő úgy hallotta, hogy a jövőre nézve az önkormányzatok megmaradt adósságállományát is átvállalja a Kormány. Kérdezi, hogy igaz-e ez. 

Németh Balázs polgármester elmondja, hogy hivatalos értesítést még nem kaptak, de több fórumon kész tényként beszéltek erről. Valószínűsíti, hogy 420 Mrd Ft 90 %-át 300 település fogja megkapni. Bányai Gábor, Kecskés Gábor vezetésével munkacsoport fog alakulni. Néhány hónapon belül projektötleteket kell összeállítani a településeknek, Bácsalmás és térségében ifj. Wendler Gábort kérték fel a helyi munkacsoport vezetésére, a projektötletek összeállítására. A projekt adatlapokat komplett fejlesztési tervvé kell alakítani. 

Az előterjesztés határozati javaslatának az elfogadását szavazásra bocsátja.

A képviselő-testület egyhangúlag (6 igen szavazattal) az alábbi határozatot hozza:
292/2013. (XI. 12.) Bácsalmás v. öh.

Beszámoló Bácsalmás Város

Önkormányzata 2013. költségvetésének 
I-III. negyedévi teljesítéséről 
Határozat
Bácsalmás Város Önkormányzatának Képviselő-testülete a Bácsalmás Város Önkormányzata 2013. évi költségvetésének I-III. negyedévi teljesítéséről készült beszámolót az előterjesztés szerint elfogadja.
Határidő: azonnal

Felelős: Németh Balázs polgármester

Operatív felelős: Dezső Gyöngyi számviteli ügyintéző

A határozatról értesül:

- kivonattal:
1. Németh Balázs polgármester



2. Patocskai Ibolya jegyző



3. Hortyiné Lapostyán Katalin mb. PBÜ osztályvezető



4. Dezső Gyöngyi számviteli ügyintéző

A Képviselő-testület nem kéri jelenteni a határozatban foglaltak végrehajtásának megtörténtét.
2. napirendi pont
Az SZ-S Bácsalmás Konzorcium kérelme önkormányzati ingatlan projektiroda céljára történő bérlésére
(Szóbeli előterjesztés.)
Németh Balázs polgármester elmondja, hogy a szennyvíz-beruházási projekt kivitelezője irodát szeretne bérelni 2015. június 30-ig. A Hősök tere 3. szám alatti, 63,25 m2 összterületű, korábban az Innovatív Nkft. által használt helyiségeket megtekintették, megfelelőnek tartották. 103 E Ft + áfa bérleti díj + rezsiköltség-térítés figyelembevételével, a helyi rendeletük felhatalmazása alapján 3 hónapra bérbe adta a konzorciumnak a helyiségeket, amelyeknek a további bérbeadása pályázati eljárás lefolytatásával lehetséges. Kérdés, észrevétel nem lévén határozati javaslatként ismerteti az alábbi határozatban foglaltakat, és az elfogadását szavazásra bocsátja.
A képviselő-testület egyhangúlag (6 igen szavazattal) az alábbi határozatot hozza:
293/2013. (XI. 12.) Bácsalmás v. öh.

Az SZ-S Bácsalmás Konzorcium kérelme 

önkormányzati ingatlan 

projektiroda céljára történő bérlésére 
Határozat
1.
Bácsalmás Város Önkormányzatának Képviselő-testülete (a továbbiakban: Képviselő-testület) tudomásul veszi, hogy Németh Balázs polgármester az önkormányzat tulajdonában lévő helyiségek, ingatlanok bérletéről és elidegenítéséről szóló 25/2009. (XII. 23.) rendelet 3. § (4) bekezdés alapján 2013. november 15. napjától 2014. február 15. napjáig terjedő határozott időtartamra, irodai tevékenység folytatása céljából bérbe adta az önkormányzati tulajdonban lévő, 1284 hrsz. alatt felvett, Bácsalmás, Hősök tere 3. szám alatti Csauscher-ház földszintjén elhelyezkedő, 63,25 m2 összterületű, nem lakás céljára szolgáló helyiségeket az Sz-S Bácsalmás Konzorcium (8749 Zalakaros, Jegenye sor 3., képviseli: Boda Csaba szennyvíz üzletág igazgató) részére 103 000 Ft + ÁFA/hó bérleti díj + rezsiköltség-fizetési kötelezettség figyelembevételével. 

2.
A Képviselő-testület pályázatot hirdet az 1284 hrsz. alatt felvett, Bácsalmás, Hősök tere 3. szám alatti Csauscher-ház földszintjén elhelyezkedő, 63,25 m2 összterületű, nem lakás céljára szolgáló helyiségek bérbeadására az alábbiak figyelembevételével:

a)
bérbeadás időtartama: 2014. február 16-tól 2015. június 30-ig

b)
bérleti díj mértéke: 103 000 Ft + ÁFA/hó + rezsiköltség

3.
A Képviselő-testület a jegyző útján felkéri a Bácsalmási Közös Önkormányzati Hivatal Pénzügyi, Beruházási és Üzemeltetési Osztályát a szükséges intézkedések megtételére.

Határidő: 
a) azonnal


b) 2014. januári soros ülés (a pályázat eredményhirdetésére)

Felelős: Németh Balázs polgármester

Operatív felelős: Keresztesy Csaba városüzemeltetési ügyintéző

A határozatról értesül:

- kivonattal:
1. Németh Balázs polgármester



2. Patocskai Ibolya jegyző



3. Hortyiné Lapostyán Katalin PBÜ osztályvezető



4. Keresztesy Csaba városüzemeltetési ügyintéző

3. napirendi pont
Az SZ-S Bácsalmás Konzorcium kérelme önkormányzati ingatlan telephely céljára történő bérlésére 

(szóbeli előterjesztés)
Németh Balázs polgármester elmondja, hogy az SZ-S Bácsalmás Konzorcium a gépek éjszakai tárolására telephelyet szeretne bérelni 2015. június 30-ig. Tökéletesen megfelelne a KUNÉP-telep északi része, ahol külön kapubejárat van a Mélykúti út felé. Az üres terület bérleti díja 70 E Ft + áfa lenne, őrzés nélkül. Három hónapra saját hatáskörben adná bérbe a területet, a további bérbeadást megpályáztatnák. A bérlő a területet és a Mélykúti útra vezető 30-40 méternyi földutat kaviccsal leszórná.
Farkas Zoltán képviselő kérdezi, igaz-e, hogy a KUNÉP-telepen használt területet a lovas szakosztály visszaadta.
Németh Balázs polgármester igennel válaszol. 

Farkas Zoltán képviselő a lovas szakosztály által visszaadott terület további hasznosítása felől érdeklődik.

Németh Balázs polgármester elmondja, hogy ketten is igényelnék ezt a területet. Kálmán Mihály desztillált vizet szeretne gyártani ott, 8 embert foglalkoztatna, a környékbeli rehabilitációs üzemeket el tudnák látni desztillált vízzel. A gond az, hogy a telep közepén keresztben lévő épületre lenne szüksége hozzá, és így a 3000 m2-es telek szinte használhatatlanná válna, mert a megmaradó U-alakú terület hasznosítására nem sok esély van.

A másik igény Csőke Gyula kenderprojektjével kapcsolatos.

Dr. Bakó Mária Lujza képviselő nem támogatja a terület kenderprojekt megvalósítása céljára történő bérbeadását, szerinte ilyen projektnek sehol sem adnak helyet.
Bailo Amadou képviselő szintén tiltakozik, indoklásul elmondja, hogy a kendert nem lehet kiirtani, a termesztésével a talaj évtizedekre megfertőződik. 

Németh Balázs polgármester elmondja, hogy megnyert pályázatról van szó, 800 m2-es inkubátorházat kellene kialakítani a projektgazdának, amelyhez telephelyet keresnek. 
Bailo Amadou képviselő érdeklődik, hogy a kendert ki termelné meg.

Németh Balázs polgármester kijelenti, hogy a kendert a környéken kellene megtermelni, 1000 m2 területen; az inkubátorházban kutatás folyna.
Bailo Amadou képviselő szerint egyik gazda sem fog a földjén kendert termelni a kiirthatatlansága miatt; a kutatásban új eredmények már nem várhatók véleménye szerint. 

Németh Balázs polgármester kijelenti, hogy a KUNÉP-telep ezen részének a hasznosítása egyik következő ülésük témája lesz, most az északi rész bérbeadásáról van szó.
Krizsán Mihály képviselő érdeklődik, hogy milyen gépeket fog ott tárolni a kivitelező, a 4 méteres kapubejáró elegendő-e.

Németh Balázs polgármester kijelenti, hogy a kivitelező megtekintette a helyszínt, és megfelelőnek találta. Határozati javaslatként ismerteti az alábbi határozatban foglaltakat, és az elfogadását szavazásra bocsátja.

A képviselő-testület egyhangúlag (6 igen szavazattal) a következő határozatot hozza:
294/2013. (XI. 12.) Bácsalmás v. öh.

Az SZ-S Bácsalmás Konzorcium kérelme 

önkormányzati ingatlan 

telephely céljára történő bérlésére 
Határozat
1.
Bácsalmás Város Önkormányzatának Képviselő-testülete (a továbbiakban: Képviselő-testület) tudomásul veszi, hogy Németh Balázs polgármester az önkormányzat tulajdonában lévő helyiségek, ingatlanok bérletéről és elidegenítéséről szóló 25/2009. (XII. 23.) rendelet 3. § (4) bekezdés alapján 2013. november 15. napjától 2014. február 15. napjáig terjedő határozott időtartamra, telephely céljából bérbe adta az önkormányzati tulajdonban lévő, 270/2 hrsz. alatt felvett, Bácsalmás, Dugonics u. 21. szám alatti, 2951 m2 területű beépítetlen ingatlant az Sz-S Bácsalmás Konzorcium (8749 Zalakaros, Jegenye sor 3., képviseli: Boda Csaba szennyvíz üzletág igazgató) részére 70 000 Ft + ÁFA/hó bérleti díj + rezsiköltség-fizetési kötelezettség figyelembevételével. 

2.
A Képviselő-testület pályázatot hirdet a 270/2 hrsz. alatt felvett, Bácsalmás, Dugonics u. 21. szám alatti, 2951 m2 területű beépítetlen ingatlan bérbeadására az alábbiak figyelembevételével:

a)
bérbeadás időtartama: 2014. február 16-tól 2015. június 30-ig

b)
bérleti díj mértéke: 70 000 Ft + ÁFA/hó + rezsiköltség

3.
A Képviselő-testület a jegyző útján felkéri a Bácsalmási Közös Önkormányzati Hivatal Pénzügyi, Beruházási és Üzemeltetési Osztályát a szükséges intézkedések megtételére.

Határidő: 
a) azonnal


b) 2014. januári soros ülés (a pályázat eredményhirdetésére)

Felelős: Németh Balázs polgármester

Operatív felelős: Keresztesy Csaba városüzemeltetési ügyintéző

A határozatról értesül:

- kivonattal:
1. Németh Balázs polgármester



2. Patocskai Ibolya jegyző



3. Hortyiné Lapostyán Katalin PBÜ osztályvezető



4. Keresztesy Csaba városüzemeltetési ügyintéző

4. napirendi pont
A Petőfi Városi Sportegyesület kérelme a művelődési házban lévő kondicionáló terem térítésmentes használatára 
(A 4. sz. előterjesztés a jegyzőkönyv melléklete.)
Németh Balázs polgármester ismerteti az előterjesztés lényegét, hozzátéve, hogy a PVSE a helyiséget ingyenesen, rezsiköltség megfizetése mellett venné használatba, mivel az egyesületben testépítő szakosztály alakult. Kérdés, észrevétel nem lévén az előterjesztés határozati javaslatának az elfogadását – a rezsiköltség-fizetési kötelezettség nevesítése mellett – szavazásra bocsátja.
A képviselő-testület 5 igen szavazattal és 1 tartózkodással (dr. Bakó Mária Lujza) a következő határozatot hozza:

295/2013. (XI. 12.) Bácsalmás v. öh.

A Petőfi Városi Sportegyesület kérelme 
a művelődési házban lévő kondicionáló 
terem térítésmentes használatára 
Határozat
1.
 Bácsalmás Város Önkormányzatának Képviselő-testülete (a továbbiakban: Képviselő-testület) úgy dönt, hogy a Petőfi Városi Sportegyesület (Bácsalmás, Szt. János u. 1.) részére rezsiköltség-fizetési kötelezettség mellett térítésmentes használatba adja a Bácsalmás, Szt. János u. 9. sz. alatti művelődési házban lévő kondicionáló termet 2013. december 1. napjától 2018. november 30. napjáig.
2.
A Képviselő-testület felhatalmazza Németh Balázs polgármestert a bérleti szerződés aláírására.

Határidő: azonnal 

Felelős: Németh Balázs polgármester

Operatív felelős: Keresztesy Csaba városüzemeltetési ügyintéző
A határozatról értesül:

- kivonattal:
1. Németh Balázs polgármester


2. Patocskai Ibolya jegyző



3. Hortyiné Lapostyán Katalin megbízott PBÜ osztályvezető



4. Keresztesy Csaba városüzemeltetési ügyintéző



5. Őry Endre, VMVK és Közművelődési Intézmény igazgatója
- levélben:
1. Petőfi Városi Sportegyesület (6430 Bácsalmás, Szt. János u.1.)
5. napirendi pont

A Fiedler Közösségi ház üzemeltetése
(Az 5. sz. előterjesztés a jegyzőkönyv melléklete.)
Németh Balázs polgármester ismerteti az előterjesztés lényegét.
Farkas Zoltán képviselő nem hiszi, hogy lehetőségük lenne bármit is bérbe adni a Fiedler-házból, mert a pályázati utánkövetési idő 2015-ben jár le. 

Németh Balázs polgármester kijelenti, hogy az ingatlant értékesíteni, bérbe adni nem lehet, de rezsiköltség téríttetésére lehetőségük van.
Farkas Zoltán képviselő nem támogatja a Fiedler-ház előterjesztés szerinti hasznosítását. A Csauscher-ház helyiségének bérbeadását javasolja, amely mellett a Fiedler-házat is használhatná a tánccsoport. 

Dr. Bakó Mária Lujza képviselő megjegyzi, hogy az egyesület bérleti díjat tud pályázati támogatásként elszámolni, az önkormányzat pedig csak rezsit számlázhat.

Németh Balázs polgármester kéri, maradjanak annyiban, hogy ha megfelelő helyiséget találnak, arra ő saját hatáskörben 3 hónapra bérleti szerződést köt.
Bailo Amadou képviselő úgy gondolja, hogy a Csauscher-házban nincs üres helyiség; esetleg a nemzetőr egyesületet lehetne áthelyezni a Fiedler-házba.

Hortyiné Lapostyán Katalin mb. pénzügyi, beruházási és üzemeltetési osztályvezető nem biztos abban, hogy a nemzetőr egyesületet át lehet helyezni másik ingatlanba, ha a bejegyzése a Hősök tere 3. szám alatti ingatlanra szól.
Németh Balázs polgármester kijelenti, hogy megfelelő helyiséget próbálnak keresni a tánccsoportnak, a bérleti szerződést ő három hónapra megkötheti. Mindentől függetlenül elindult egy folyamat, a civil szervezetek lassan belakják a Fiedler-házat. Határozati javaslatként ismerteti az alábbi határozatban foglaltakat, és az elfogadását szavazásra bocsátja.
A képviselő-testület egyhangúlag (6 igen szavazattal) az alábbi határozatot hozza:
296/2013. (XI. 12.) Bácsalmás v. öh.

Fiedler Közösségi Ház bérbeadási 

kezdeményezésének elvetése 
Határozat
Bácsalmás Város Önkormányzatának Képviselő-testülete nem támogatja a Bácsalmás, gr. Széchenyi u. 75. szám alatti Fiedler Közösségi Ház bérbeadását, mert ütközne a megvalósított DAOP pályázattal.

A határozatról értesül:

- kivonattal:
1. Németh Balázs polgármester



2. Patocskai Ibolya jegyző



3. Hortyiné Lapostyán Katalin mb. PBÜ osztályvezető



4. Keresztesy Csaba városüzemeltetési ügyintéző

- hulladékkezelési közszolgáltatási változások
(szóbeli, napirenden kívül)

Németh Balázs polgármester elmondja, hogy meghívást kapott a Homokhátsági Regionális Szilárdhulladék Kezelési Konzorcium november 15-i ülésére, ahol a hulladékkezelésben, elszállításában, feldolgozásában történő átalakulásokról lesz szó, az ülésen Tóth Attila megbízott témafelelős fogja őt helyettesíteni.
Tóth Attila megbízott témafelelős hozzáteszi, hogy a mai napon kapott anyagot a konzorcium pénteki közgyűlésére. Három előterjesztés lesz napirenden, elsőként a közszolgáltatói szerződés felmondása, másodikként a vagyonkezelői kijelölés, ill. közbeszerzési eljárás megindítása az új közszolgáltató kijelölésére. A hulladékos rendszer nagyon vegyes. A vaskúti régió egy lépéssel előrébb jár, itt tisztán önkormányzati tulajdonú közszolgáltató volt egy szakmai befektetővel, szemben a kiskunfélegyházi és a kiskunhalasi térséggel, ahol nagyobb piaci részt nyertek el a piaci szereplők a közszolgáltatásból, az ottani önkormányzatok egy része ezeket a közszolgáltatási szerződéseket fel is mondta már. Március 26-án már szembesült a képviselő-testület a Felső-Bácskai Hulladékgazdálkodási Kft. átalakulásáról szóló előterjesztéssel. Az volt a cél, hogy egy nonprofit kft. veszi át a szolgáltatást, a jelenlegi kft. pedig vagyonkezelői minőségben fog működni. Ugyanez a vonal megy végig a homokhátsági közösségi kereteken belül, itt az ISPA és KEOP pályázatok kiegészítő beruházásai érintettek a vaskúti lerakóban, ill. az alapművek a másik két térségi lerakó vonatkozásában. A két idegen térségi cégnek a kizárása mellett a jelen szolgáltató képben tartása továbbra is fennmarad, folyamatosan teremtik meg a nonprofit kft.-vé alakulás és a szolgáltatás továbbvitelének feltételeit. Most már van közszolgáltatási engedélye a kft.-nek, ez alapján a minősítési eljárást is megindították, ezt fogják jogutódoztatni a nonprofit kft. felé. A közszolgáltatási szerződés felmondását 6 hónapos felmondási határidővel terjesztik a konzorcium, majd a képviselő-testületek elé. 
A vagyonkezelésre olyan előterjesztést készítettek, amely szerint december 15-ig kell a konzorciumnak erre vonatkozó előterjesztést készíteni. 
Az új közszolgáltató kiválasztásáról elmondja, hogy a másik két regionális cég bevonásával egy hullámba kerültek. Jelenleg náluk csak képletesen szolgáltat a Felső-Bácskai Hulladékgazdálkodási Kft., gyakorlatilag egy ZP Konzorcium nevű, három térségi cég által alkotott konzorcium végzi a szolgáltatást mindhárom regionális térségben, bár itt csak vaskúti járműveket láthatnak; nem volt érzékelhető, hogy 2008 óta új szolgáltatójuk van. Január 1-jétől a nonprofit működési elv miatt is szükség van az átalakításra. A kiskunhalasi és a kiskunfélegyházi térségi önkormányzatok ezeket a döntéseket már elfogadták. Bácsalmásnak nincs most döntési kényszere, az lenne célszerű, ha a pénteki közgyűlés után, a soros testületi ülésre kerülne be az anyag. 
Farkas Zoltán képviselő szerint Bácsalmásnak különösebb ráhatása nincs e folyamat alakítására. Kérdezi, hogy milyen kézzelfogható változás várható a jelenlegi rendszerhez képest. 

Tóth Attila megbízott témafelelős szerint jó esetben nem lesz érzékelhető változás. Jelenleg is közszolgáltató-váltási kötelezettségről van szó. A vaskúti hulladéklerakó előcsatlakozási támogatással épült, önmagában is működőképes volt, szemben a másik két térséggel, ahol a lerakók abból a támogatásból valósultak meg, amiből a vaskúti lerakónak a továbbfejlesztése. A szolgáltatót az egységes hasznosítás miatt kellett megpályáztatni korábban, akkor második körben volt eredményes a közbeszerzési eljárás, mert az akkori önkormányzati társulási körnek megfelelő szolgáltató akkor került helyzetbe. Várhatóan effektív változást nem fog tapasztalni senki sem, a díjnál az aktuális jogszabályi rendelkezések lesznek meghatározóak.
Farkas Zoltán képviselő kérdezi, jól érti-e, hogy a pluszrégiók csatlakozásával több hulladék fog Vaskútra kerülni, vagy a vaskúti térség fog másik konzorciumhoz csatlakozni.
Tóth Attila megbízott témafelelős nemmel válaszol, hozzátéve, hogy a vaskúti térség önmagában nem volt alkalmas KEOP és ISPA pályázat benyújtására, ezért hozta létre 2008-ban három térség a konzorciumot. Úgy látja, hogy a vaskúti térség érdekérvényesítési súlya eléggé jelentős.
Dr. Bakó Mária Lujza képviselő érdeklődik, hogy a szelektív hulladékgyűjtést be fogják-e vezetni.
Tóth Attila megbízott témafelelős szerint a szelektív hulladékgyűjtés bevezetése jogszabályi előírásra történne meg, egyébként ellenérdekelt a cég, mert több üzemeltetési költsége jelentkezne.
Dr. Bakó Mária Lujza képviselő kérdezi, megoldható-e, hogy a lakossági lombhulladékot a hulladékudvarban helyezze el a közszolgáltatási kft.
Németh Balázs polgármester kijelenti, hogy a kft.-nek fizetnie kell a hulladék hulladékudvarban való elhelyezéséért.

Tóth Attila megbízott témafelelős hozzáteszi, hogy az alapcsomagban a lakosság felé biztosítva van a szolgáltatás elérése, a fizetett díjba évi egy lomtalanítás van kalkulálva. Ha zöldhulladék elszállítására, gumi, vagy elektronikus hulladék begyűjtésére lenne igény, ezt pluszszolgáltatási csomagként kellene megfizetni a lakossági díjba építetten. 
Farkas Zoltán képviselő felveti, hogy két üléssel korábban szóba került a hulladékudvar nyitva tartásának bővítése.

Németh Balázs polgármester kijelenti, hogy a nyitva tartás bővítésének elérése esélytelen, személyes tárgyalást is folytatott ez ügyben.

Farkas Zoltán képviselő érdeklődik, hogy a korábbi évekhez hasonlóan az idén is lesz-e lakossági lombtalanítás.
Németh Balázs polgármester igennel válaszol, majd megköszöni Tóth Attilának a tájékoztatást.
6. napirendi pont

Szolgáltatásfejlesztés szükségességének kinyilvánítása a tanyagondnoki kisbusz tekintetében 
(A 6. sz. előterjesztés a jegyzőkönyv melléklete.)
Németh Balázs polgármester elmondja, hogy megjelent egy VM rendelet, amely alapján 6 Mrd Ft EU forrásra, külterület vonatkozásában lehet pályázni. Négy jogcím van, az egyik alapján tanyagondnoki kisbusz beszerzésére pályázhatnak. Ismerteti az előterjesztés lényegét, hozzátéve, hogy a pályázat támogatása 100 %-os, de nettó összegű, a különbözet a jelenlegi autó értékesítésével biztosítható.
Patocskai Ibolya jegyző megjegyzi, hogy a gépjármű jelenleg is szervizben van.

Németh Balázs polgármester – több hozzászólás nem lévén – az előterjesztés határozati javaslatának az elfogadását szavazásra bocsátja.

A képviselő-testület egyhangúlag (6 igen szavazattal) az alábbi határozatot hozza:
297/2013. (XI. 12.) Bácsalmás v. öh.

Szolgáltatásfejlesztés szükségességének 

kinyilvánítása a tanyagondnoki kisbusz 

tekintetében 
Határozat
Bácsalmás Város Önkormányzatának Képviselő-testülete elismeri és kinyilvánítja az Alapszolgáltatási Központ használatában lévő 9 személyes gépjármű cseréjének szükségességét, és úgy dönt, hogy amint lehetősége lesz rá, gondoskodik a gépjármű cseréjéről.

Határidő: folyamatos

Felelős: Németh Balázs polgármester

Operatív felelős: Horváth Erika pályázati koordinátor

A határozatról értesül:

- kivonattal:
1. Németh Balázs polgármester



2. Patocskai Ibolya jegyző



3. Hortyiné Lapostyán Katalin mb. PBÜ osztályvezető



4. Horváth Erika pályázati koordinátor



5. Alapszolgáltatási Központ (Bácsalmás, Rákóczi u. 58.)

Németh Balázs polgármester megjegyzi, hogy a pályázat másik jogcíme már működési engedéllyel rendelkező állatmenhelyek fejlesztésére irányul, ezért a gyepmesteri telep kialakítására nem tudnak pályázni.

7. napirendi pont
Szolgáltatásfejlesztés szükségességének kinyilvánítása a Tanyaház tetőszerkezete javításának, berendezésének, eszközeinek pótlása tekintetében 

(A 7. sz. előterjesztés a jegyzőkönyv melléklete.)
Németh Balázs polgármester ismerteti az előterjesztés lényegét. Hozzáteszi, hogy ha civil szervezet pályázik, akkor a támogatás bruttó 100 %, ezért célszerű lenne, ha a Bácsalmás Városért Közalapítvány pályázna. Az előterjesztés határozati javaslatának az elfogadását szavazásra bocsátja.
A képviselő-testület egyhangúlag (6 igen szavazattal) a következő határozatot hozza:

298/2013. (XI. 12.) Bácsalmás v. öh.

Szolgáltatásfejlesztés szükségességének 

kinyilvánítása a Tanyaház tetőszerkezete 
javításának, berendezésének, 
eszközeinek pótlása tekintetében 
Határozat
Bácsalmás Város Önkormányzatának Képviselő-testülete elismeri és kinyilvánítja a Tanyaház tetőszerkezete javításának fontosságát, szükségességét, továbbá a Tanyaház berendezése, felszerelése pótlásának, beszerzésének szükségességét, és úgy dönt, hogy amint lehetősége lesz rá, gondoskodik a Tanyaház tetőszerkezetének felújításáról, berendezésének, eszközeinek pótlásáról.

Határidő: folyamatos

Felelős: Németh Balázs polgármester

Operatív felelős: Horváth Erika pályázati koordinátor

A határozatról értesül:

- kivonattal:
1. Németh Balázs polgármester



2. Patocskai Ibolya jegyző



3. Hortyiné Lapostyán Katalin mb. PBÜ osztályvezető



4. Horváth Erika pályázati koordinátor



5. Alapszolgáltatási Központ (Bácsalmás, Rákóczi u. 58.)

Németh Balázs polgármester tájékoztatásul elmondja, hogy nyertes lett a 22 M Ft-os ÁROP pályázat, amely szállítói finanszírozású. Több nyílt ülési napirendi pont nem lévén kéri, hogy zárt ülésen folytassák munkájukat, majd a nyilvános ülést 15 óra 15 perckor berekeszti.
K. m. f.


Németh Balázs
Patocskai Ibolya

polgármester
jegyző


Bailo Amadou
Krizsán Mihály

képviselők, jegyzőkönyv-hitelesítők
